
V Ljubljani, 18.09. 2026

Spoštovani,
z veseljem vam sporočamo, da ste se v letošnjem vseslovenskem izboru Moja dežela – znak gostoljubnosti 2026 uvrstili med finaliste v kategoriji [KATEGORIJA].
Natečaj, ki letos poteka že 35. leto zapored pod častnim pokroviteljstvom predsednice Republike Slovenije Nataše Pirc Musar, tudi letos izpostavlja kraje, mesta, izletniške točke in druge turistične deležnike, ki s svojo urejenostjo, gostoljubnostjo, trajnostnimi prizadevanji ter ohranjanjem lokalne identitete soustvarjajo privlačno in kakovostno turistično podobo Slovenije.
Letošnja tema »Nazaj h koreninam« nas spodbuja, da prepoznamo in poudarimo tisto, kar daje posameznemu kraju njegovo pristnost in značaj – zgodbe, tradicijo, dediščino, naravo, kulinariko, običaje, znanja in predvsem ljudi.
Ob uvrstitvi med finaliste vam pošiljamo tudi značko finalistov izbora Moja dežela – znak gostoljubnosti 2026, ki jo lahko uporabite na svojih spletnih straneh, družbenih omrežjih, promocijskih gradivih in drugih komunikacijskih kanalih ter tako izpostavite svojo uvrstitev med finaliste.
Finaliste bomo predstavili tudi širši javnosti. Spletno glasovanje bo potekalo od 1. oktobra do 1. novembra 2026 na spletni strani Turistične zveze Slovenije.
Vabimo vas, da o glasovanju obvestite svoje prebivalce, obiskovalce, podpornike in sledilce ter jih povabite k oddaji glasu. Na ta način boste lahko tudi sami pomembno prispevali k prepoznavnosti svojega kraja in njegovih turističnih zgodb.
Glasovanje bomo promovirali tudi z jumbo plakati ob pomembnejših cestnih povezavah po Sloveniji, s čimer želimo finalistom zagotoviti dodatno prepoznavnost in spodbuditi čim širše sodelovanje javnosti.
Tiste destinacije, ki bodo prejele največ glasov javnosti, bodo prejele Zeleni znak gostoljubnosti. Prejemniki Zlatega, Srebrnega in Bronastega znaka gostoljubnosti bodo izbrani na podlagi ocen strokovnih komisij. Vsa priznanja bomo podelili na Dnevih slovenskega turizma, na naši prireditvi Moja dežela, ki bo v Hotelu Bernardin potekala 30. novembra 2026 ob 18.00h.  
Finaliste in njihove turistične zgodbe predstavljamo tudi na različne druge načine. Izleti s številnih krajev, ki so se prebili v finalni izbor, so že objavljeni v naši digitalni aplikaciji Moj izlet, kjer lahko obiskovalci odkrijejo zanimive destinacije, doživetja in izletniške ideje. Preostale bomo v aplikacijo še vnesli ter jih tako dodatno približali obiskovalcem in uporabnikom aplikacije.
Vseslovenskemu izboru Moja dežela – znak gostoljubnosti 2026 bomo posvetili tudi oktobrsko revijo Lipov list. V reviji želimo predstaviti vse finaliste, zato vam ponujamo možnost, da izjemen potencial svojega kraja, mesta, jedra, izletniške točke oziroma druge turistične ponudbe predstavite v celostranskem oglasu v posebni številki Lipovega lista. ( 210X297 + 3 mm dodatka za porezavo, po ceni 907 evrov + DDV ). Oglas lahko pripravite sami ali pa ga na Turistični zvezi Slovenije pripravimo po vaših navodilih. 
Poskrbeli bomo, da bo vaša zgodba dosegla bralce po vsej Sloveniji, predstavitve pa bomo dodatno izpostavili tudi na naših družbenih omrežjih.
Svoj prostor v reviji Lipov list rezervirajte najpozneje do petka, 25. septembra 2026, pripravljene prispevke oziroma materiale pa pričakujemo najpozneje do petka, 2. oktobra 2026.
O rezervaciji nas obvestite na elektronski naslov: polona.frelih@turisticna-zveza.si.
Veselimo se vaših zgodb in verjamemo, da bomo skupaj tudi skozi letošnjo številko Lipovega lista pokazali, kako bogate so slovenske korenine in kako iz njih rastejo sodobni, zeleni in gostoljubni kraji.
S spoštovanjem,                                     Predsednik TZS: 
                                                               Dominik S. Černjak

